**[Konferenciával ünnepelték a magyar tudomány napját az Edutuson](http://www.kemma.hu/komarom-esztergom/kozelet/konferenciaval-unnepeltek-a-magyar-tudomany-napjat-az-edutuson-526581)**

KEMMA.hu – 2013. november 23. 17:26

***Tizenegyedik alkalommal rendeztek konferenciát a tatabányai Edutus Főiskolán a Magyar Tudomány Napjának apropójából. A Széchenyi István híres, 1825-ös bejelentésének évfordulójához – amikor is a gróf saját birtokai egyévi teljes jövedelmét ajánlotta fel egy „tudós társaság megalapítására” – igazított országos ünnepen a megyeszékhelyen folyó kutatásokba is betekintést nyerhettünk.***

A velünk élő tudomány című kétnapos, csütörtök reggeltől péntek délutánig tartó tanácskozáson számtalanféle szakterület képviselőinek prezentációját hallgathattuk meg. Az előadók köre meglehetősen széles volt: közép- és főiskolás diákok, gimnáziumi és egyetemi tanárok, akadémiai tagok egyaránt pódiumra álltak az egyes szekciókban.

Az ünnepélyes  nyitóülésen került sor a főiskolai tanári kinevezések átadására, majd Valenta László, az Edutus Műszaki Intézetének igazgatójának moderálásával kezdetét vette a konferencia plenáris szekciója. Itt Bocskov Jordanov Jordan, prof. dr. Baranyi Péter, prof. dr. Néda Zoltán, valamint Molnár László, az Edutus adjunktusának előadásai hangzottak el.

A plenáris ülést különféle szekciókba tagolt prezentációk követték, a Jelen&Jövő című egységben például a régióban tevékenykedő tehetséges fiatalok tevékenységének bemutatása volt a cél.